CELEX: E2019P0001
Language: bg
Date: 2018-09-10 00:00:00
Title: Молба за консултативно становище от Съда на ЕАСТ, подадена от Borgarting lagmannsrett на 10 септември 2018 г. по дело Andreas Gyrre срещу правителството на Норвегия (Дело E-1/19)

16.5.2019   
            
            
               BG
            
            
               Официален вестник на Европейския съюз
            
            
               C 167/10
            
         
      Молба за консултативно становище от Съда на ЕАСТ, подадена от Borgarting lagmannsrett на 10 септември 2018 г. по дело Andreas Gyrre срещу правителството на Норвегия
      (Дело E-1/19)
      (2019/C 167/06)
      На 10 септември 2018 г. към Съда на ЕАСТ бе отправена молба от Borgarting lagmannsrett (Апелативния съд на Borgarting), която бе получена в деловодството на Съда на 3 януари 2019 г., за консултативно становище по делото Andreas Gyrre срещу правителството на Норвегия по следните въпроси:
      
                  1.
               
               
                  Следва ли точка 9 от приложение I към Директива 2005/29/ЕО на Европейския парламент и на Съвета относно нелоялни търговски практики от страна на търговци към потребители на вътрешния пазар да се тълкува в смисъл, че обхваща случаи, когато търговецът изрично или по друг начин създава впечатлението, че даден продукт може да се продава законно, когато в държава от ЕИП е налице нормативна разпоредба, като например в Закона за Олимпийските и Параолимпийските игри в Лондон от 2006 г., в която се предвижда, че продуктът не може да се продава законно, и която се прилага съгласно националното право?
                  
                              а)
                           
                           
                              Върху тази преценка отразява ли се фактът, че забраната важи в държавата от ЕИП, в която продуктът трябва да се използва, но не в държавата, в която продуктът се продава?
                           
                        
                              б)
                           
                           
                              Има ли значение за тази преценка, ако, след продажбата, се установи, че забраната противоречи на законодателството на ЕИП?
                           
                        
            
                  2.
               
               
                  Ако определянето на това дали забраната по националното право е в противоречие с правилата по правото на ЕИП се отразява върху преценката съгласно точка 9 от приложение I към Директива 2005/29/ЕО:
                  
                              а)
                           
                           
                              Забраната за препродажба на билети като описаните в Закона за Олимпийските и Параолимпийските игри в Лондон от 2006 г. представлява ли регулиране на търговските практики, попадащо в обхвата на Директива 2005/29/ЕО относно нелоялни търговски практики от страна на търговци към потребители на вътрешния пазар?
                           
                        
                              б)
                           
                           
                              Директивата изключва ли национална забрана за препродажба, подобна на тази, предвидена в Закона за Олимпийските и Параолимпийските игри в Лондон от 2006 г., ако подобна забрана осигурява не само за защитата на потребителите, но отговаря и на други съображения, като например съображения, свързани със сигурността?
                           
                        
                              в)
                           
                           
                              Ако е необходимо да се установи дали ограниченията върху препродажбата на билети за спортни събития като Олимпийските игри противоречат на основните свободи, съдържащи се в Споразумението за ЕИП, включително членове 11 и 36 от Споразумението за ЕИП, кои критерии следва да използва националният съд като основа за своята преценка дали тези ограничения са подходящи и необходими за постигането на законосъобразни цели, като защитата на потребителите и сигурността?